Breithiúnas na Cúirte Ginearálta an 9 Iúil 2025 – Makhlouf v an Chomhairle
(Cás T-388/24) 1
(Comhbheartas eachtrach agus slándála – Bearta sriantacha arna nglacadh mar gheall ar an staid sa tSiria – Reo cistí – Srian ar dul isteach i gcríoch na mBallstát – Liosta na ndaoine, na n-eintiteas agus na gcomhlachtaí lena mbaineann reo na gcistí agus na n-acmhainní eacnamaíocha nó atá faoi réir srianta ar ligean isteach ar chríoch na mBallstát – Ainm an iarratasóra a choinneáil ar na liostaí – Critéar na ‘ballraíochta teaghlaigh’ – Airteagal 27(2)(b) agus Airteagal 28(2)(b) de Chinneadh 2013/255/CBES – Cearta na cosanta – Earráid mheasúnaithe – Prionsabal na comhréireachta – Ceart maoine – Saoirse gluaiseachta agus chun cónaí laistigh de chríoch na mBallstát – Ceart chun saol an teaghlaigh – Dliteanas neamhchonarthach)
Teanga an cháis: an Fhraincis
Páirtithe
Iarratasóir: Kinda Makhlouf (Vársá, an Pholainn) (ionadaí: G. Karouni, Dlíodóir)
Cosantóir: Comhairle an Aontais Eorpaigh (ionadaithe: A. Limonet agus L. Raab, Gníomhairí)
Ábhar
Lena caingean de bhun Airteagal 263 CFAE, iarrann an t-iarratasóir go gcuirfí, ar thaobh amháin, Cinneadh (CBES) 2024/1510 ón gComhairle an 27 Bealtaine 2024 lena leasaítear Cinneadh 2013/255/CBES a bhaineann le bearta sriantacha i bhfianaise na staide sa tSiria (IO L, 2024/1510), agus Rialachán Cur Chun Feidhme (AE) 2024/1517 ón gComhairle an 27 Bealtaine 2024 lena gcuirtear chun feidhme Rialachán (AE) Uimh. 36/2012 a bhaineann le bearta sriantacha i bhfianaise na staide sa tSiria (IO L, 2024/1517) ar neamhní, a mhéid a bhaineann na gníomhartha sin léi agus, ar an taobh eile, de bhun Airteagal 268 CFAE, cúiteamh as an damáiste a d’fhulaing sí mar thoradh ar ghlacadh na ngníomhartha sin.
An chuid oibríochtúil
1)     Díbhtear an chaingean.
2)     Ordaítear do Kinda Makhlouf na costais a íoc.
____________
1     IO C, C/2024/5646, 30.9.2024.